**Sajtóközlemény**

**2016-06-13**

**Siófok nyerte a Nemzeti Regattát, Miskolc pedig a települések versenyén diadalmaskodott**

**Könnyű szél, verőfényes napsütés 5000 résztvevő és több, mint 300 versenyző a Nemzeti Regattán - Magyarország Településeinek Vitorlásversenyén. Hatalmas érdeklődés kísérte a Balatoni Hajózási Zrt. szervezésében megrendezett Nemzeti Regattát. 2016. június 11-én szombaton Siófokon, 30 település csapata mérkőzött meg  a hullámok hátán. A küzdelem szoros volt, végül Siófok, a házigazda nyerte meg a Nemzeti Regattát. Az ezüstérmet Alsóörs, a bronzérmet pedig Csopak vihette haza. A Balaton, és a vitorlás sport is a legszebb arcát mutathatta meg a Nemzeti Regattán.**

Az időjárás egészen estig kegyes volt a Nemzeti Regatta indulóihoz és vendégeihez a hétvégén Siófok városában. A versenyzők számára ajándék volt minden vízen töltött pillanat. Azonban akik nem szálltak vízre, azok sem unatkoztak egy percig sem. A résztvevők nézőhajón követhették a futamok alakulását. A színvonalas parti programokkal kiegészülő fesztivál hamisítatlan nyári balatoni hangulatban telt. A Honeybeast koncertet az extravagáns Tarján Zsófival az élen szikrázó napsütésben élvezhették az idelátogatók. A The Biebers koncertje a vasárnapi fesztivál életérzést alapozta meg.

2016. június 11. – Siófok – A Nemzeti Regatta első futama

*„2016 a balatoni hajózás 170. jubileumának éve, melynek méltó megünneplése kiemelkedő fontosságú a Balatoni Hajózási Zrt. számára. Rövid ötletelés után mindannyian egyetértettünk abban, hogy a Nemzeti Vágta mintájára egy olyan versenyt is megrendezünk, ahol a települések ezúttal nem a lovak, hanem a hullámok hátán csaphatnak össze.*

*Viszonylag gyorsan ment a Nemzeti Regatta ötletének kiteljesítése, a Magyar Vitorlás Szövetséggel és Siófok városával karöltve, háromnegyed éves munkával, hatalmas lelkesedéssel sikerült megvalósítanunk a tervezett amatőr vitorlásversenyt és a színvonalas szárazföldi családi fesztivált.*

*Reményeim szerint egy hagyományteremtő kezdeményezés lesz, és minden évben egyre többen vesznek majd részt.*

*Úgy gondolom elérte a célját a rendezvény, jelentős figyelem irányult a Balatonra. A résztvevő települések nagyon jól érezték magukat, ez számomra az egyik legfontosabb szempont volt. Akikkel beszéltem, mind jelezték, hogy jövőre is szeretnének részt venni a Nemzeti Regattán.”* - mondta el **Kollár József, a Balatoni Hajózási Zrt. vezérigazgatója**.

****

A Nemzeti Regatta ünnepélyes megnyitója

A Balaton közös nemzeti kincsünk. A magyar tájképnek, sőt a magyar identitásnak is lényeges része legnagyobb tavunk. Turisztikai szempontból is fontos, hogy reflektorfény irányuljon a magyar tengerre, és ebben a fényben a Nemzeti Regattára nevezett települések is bemutatkozhattak. A rendezvény felhívja rá a figyelmet, hogy a Balaton szép, fejlődik és ez minden magyar ember számára öröm.

**Növényi Norbert**, olimpiai bajnok birkózó Orosháza csapatát erősítette. Pécs város képviseletében **Vári Attila kétszeres olimpiai bajnok, világbajnok vízilabdázó** és **Dr. Páva Zsolt**, **a város polgármestere,** **a rendezvény fővédnöke** szálltak vízre**, Badár Sándor népszerű humorista** pedig a szentesiek csapatának tagjaként vett részt a versenyben. **Csiszár Jenő** és **Pimasz Úr** a szigligeti csapattal szelték a hullámokat.

**NEMZETI REGATTA DÖNTŐ FUTAM VÉGEREDMÉNY**



1. Siófok
2. Alsóörs
3. Csopak
4. Fonyód
5. Balatonföldvár
6. Balatongyörök
7. Badacsonytomaj
8. Balatonboglár
9. Enying

Nemzeti Regatta - 2016. június 11. szombat

A győztes település, **Siófok alpolgármestere Hamvas Péter** is rendkívül élvezte a megmérettetést, így nyilatkozott a versenyről:

„Siófok az ország nyári fővárosa, így örömmel biztosítottunk helyszínt a Nemzeti Regatta színvonalas rendezvényének.

*A vitorlázás a balatoni összkép meghatározó része. Számomra egy élmény volt a verseny, a város csapatának tagjaként elindulni. Nagyon készültünk, és bíztunk benne, hogy megnyerjük.*

Siófok településének győztes csapata - Az Oxygen nevű vitorlással és Pomucz Tamás legendás kapitánnyal nyerték meg a Nemzeti Regattát

*Rendkívül izgalmas volt minden egyes vízen töltött pillanat. Mindenkinek, aki még nem ült vitorláson azt tanácsolnám, hogy próbálja ki, megéri!”*

A benevezett települések mind kitettek magukért a színes és ötletes színpadi bemutatkozó műsoraikkal. Miskolc városát például a Holdviola zenekar képviselte, akik fellépésükkel megalapozták a fesztivál hangulatát. A legszebb standért járó különdíjjal méltatta a szakértő zsűri a város igényesen és látványosan berendezett sátrát. A legviccesebb produkciót a dunaharasztiak csapata adta elő. A produkció különlegessége az volt, hogy a város polgármestere is fellépett, egy szál fürdőruhában! Nem hiába, kiérdemelték a különdíjat, a főzőverseny fődíját is az ő csapatuk vitte el.

**Ördög Nóra, az esemény háziasszonya** családostul, két kisgyermekével, Micivel és Vencellel, valamint férjével, Nánási Pállal együtt vett részt az eseményen, ahol külön gondoltak a gyerekekre is. Ugrálóvár,  katona suli, az Apacuka együttes koncertje, és Láthatatlan Kiállítás várta a legkisebbeket.

A rendezvény második napjának sztárvendége **Lázár Chef** volt, aki 350 adag isteni finom császárhússal és salátával vendégelte meg a résztvevőket.

*„A fogás, amivel a Nemzeti Regattára készültem barbecue tarja, a köret pedig egy könnyű bazsalikomos, mézes saláta. A hús sokáig készült, alacsony hőmérsékleten, és tulajdonképpen a füst a fűszer, csak sót használtam az elkészítéshez, mégis zamatos, különleges! Azért ezt az ételt hoztam a fesztiválra, mert a nyár ízeiből adhatok ezzel kóstolót. A barbecue nem csak sütési módszer, hanem elmondhatom, hogy egy életérzés, ugyanúgy, mint a vitorlázás.”* – mondta el a sztárséf.

**Papp Gergely alias Pimasz Úr** és a kétszeres Kékszalag győztes **Csiszár Jenő** is nevezett a Nemzeti Regattára, Szigliget csapatát erősítették.

*„Az egész csapat nevében mondhatom, hogy a verseny fantasztikus volt. Az időjárás a lehető legkedvezőbben alakult, a Balaton, és a vitorlás sport is a legszebb arcát mutathatta meg a Nemzeti Regattán. Nagy öröm számunkra látni azt, hogy végre egy minőségi rendezvény népszerűsíti a Balatont. A rendezvény a magyar tenger imidzsének építésében mindenképpen egy hatalmas lépés, egy minőségi kezdeményezés, melynek véleményem szerint nagy jövője van. Látva a mostani sikereket, megtapasztalva a rendkívüli élményt, biztos vagyok benne, hogy a következő évben is ugyanezzel a lelkesedéssel fogunk indulni a Nemzeti Regattán!” –* mondta el **Csiszár Jenő.**

A szervezők számára fontos szempont volt, hogy egyenlő körülményeket, azonos esélyeket garantálhassanak a résztvevők számára. Profi skipperek segítették a települési csapatokat, így a kevesebb vitorlás tapasztalattal rendelkező versenyzők is lehetőséget kaptak a szép eredmények elérésére. Célja volt a kezdeményezésnek többek közt, hogy a vitorlás sportot ne csak az „úriemberek sportjaként” tartsák számon, hanem szélesebb körben is kipróbálhatóvá, élvezhetővé tehessék, és a vitorlázás valódi tömegélménnyé válhasson. Aki részt vesz egy ilyen színvonalas amatőr versenyen, később jó eséllyel válhat akár igazolt versenyzővé.

Egy vitorlás hajó fedélzetén a csapat tagjai valóban összekovácsolódnak, az eredményért össze kell fogni, együtt kell mozogni, a győzelem kulcsa a jó csapatmunka. Aki vízre száll, érzi: egy mindenkiért, mindenki egyért. **Pomucz Tamás, vitorláslegenda** a győztes csapat, Siófok kapitánya így nyilatkozott:

*„Nagyon jó volt látni, hogy tele van a kikötő versenyzőkkel és érdeklődőkkel. Siófokiként külön öröm volt számomra, hogy ekkora érdeklődés kísérte a rendezvényt, hatalmas közönségsiker volt. Kiváló volt a csapatom, igyekeztem mindenkinek olyan feladatot adni a fedélzeten, ami megfelelt az előzetes felkészültségének, és remekül teljesítettek. Nagyon szoros volt a küzdelem,*

Verőfényes napsütés és könnyű szél a Nemzeti Regatta első napján

*a győzelmünk tényleg csak pár centin múlt. Persze nem minden a felkészültség, mindig kell egy kis szerencse, ebben rejlik a vitorlázás titka és népszerűsége.”*

A Nemzeti Regatta hatalmas sikerrel zárult, méltó megünneplése volt a 170. jubileumi balatoni hajózási szezonnak. A rendezvény küldetése emellett a balatoni régió, a hajózás, a vitorlás sport népszerűsítése. A példaértékű összefogás a települések között, a kapcsolatok, barátságok kialakulása és ápolása valósult meg az egyedülálló vitorlásfesztiválon. Az esemény népszerűségét tekintve most már biztosak lehetünk benne, hogy jövőre is várja az érdeklődőket Siófok legnagyobb rendezvénye, a Nemzeti Regatta – a települések vitorlásfesztiválja, ahol a következő évben a határon túli csapatokat is szeretettel várják!

****

**A Balatoni Hajózási Zrt. (BAHART) megbízásából a PResston PR Kft. a Nemzeti Regatta kommunikációs partnere**.

**További sajtóinformáció és interjúegyeztetés:**

**Medveczky Szilvia | PR tanácsadó |** PResston PR | Csatárka Irodaház | 1025 Budapest | Csatárka út 82-84.| T (+ 36 1) 325 94 88 | F (+36 1) 325 94 89 | M (+36 30) 610 06 9 | szilvia.medveczky@presstonpr.hu | [www.presstonpr.hu](http://www.presstonpr.hu)

**Mezőfi Judit**| **PR asszisztens** | PResston PR | Csatárka Irodaház | 1025 Budapest | Csatárka út 82-84. | T (+ 36 1) 325 94 88 | F (+36 1)  325 94 89 | M (+36 30) 831 6456 | [judit.mezofi@presstonpr.hu](mailto:judit.mezofi@presstonpr.hu) | [www.presstonpr.hu](http://www.presstonpr.hu/)

**A RENDEZVÉNY FŐSZERVEZŐI:**



****

*Siófok*

**A rendezvény támogatói**

 

**Logo**



**Médiapartnerek**

